Eemil Vinni

Eemil Vinni (s. 18. joulukuuta 2005 Vantaa) on suomalainen jääkiekkomaalivahti, joka edustaa Mestis-joukkue Joesuun Kiekko-Pojissa. Edmonton Oilers varasi hänet toisella kierroksella 64. pelaajana .
Ura.
Seuraura.
Vinni on Etelä-Vantaan Urheilijoiden kasvatti. Hän siirtyi juniorina sittemmin Kiekko-Vantaaseen, josta Vinni siirtyi kaudeksi 2020–2021 Helsingin IFK:hon. Hänet palkittiin kauden päätteeksi U18 SM-sarjan vuoden tulokkaana Heino Pulli -palkinnolla ja valittiin toiseen tähdistökentälliseen. Vinni debytoi samalla kaudella myös HIFK:n U20-joukkueessa, jolloin hänestä tuli joukkueen historian kaikkien aikojen nuorin pelaaja, kun Vinni pelasi siellä kauden ainoan ottelunsa 17. lokakuuta 2020 KalPaa vastaan vain 14 vuoden, yhdeksän kuukauden ja 29 päivän ikäisenä. Hän torjui HIFK:n 8–1-voittoon päättyneessä ottelussa 21 kertaa.
Kauden 2021–2022 Vinni pelasi suurimmaksi osaksi HIFK:n U20-joukkueessa, jonka pääasiallisena kakkosmaalivahtina hän toimi Aku Koskenvuolle. Vinni puki kauden aikana myös SM-liigassa neljään runkosarja- ja kahteen playoff-otteluun, mutta hän ei saanut niissä kuitenkaan peliaikaa.
Toukokuussa 2022 Vinni teki HIFK:n kanssa kolmivuotisen SM-liigasopimuksen. Hän lähti kauteen 2022–2023 niin ikään joukkueen kolmosmaalivahtina Niilo Haloselle ja Roope Taposelle sekä aloitti kautensa seuran U20-joukkueessa. Vinni teki SM-liigadebyyttinsä vain 17-vuotiaana 21. helmikuuta 2023 Vaasan Sportia vastaan. Hän lähti otteluun HIFK:n kakkosmaalivahtina Taposelle, kun Halonen oli sivussa. Vinni kuitenkin vaihdettiin HIFK:n maalinsuulle toisessa erässä ajassa 27.06, kun Taponen loukkaantui. Vinni torjui 32.54 minuutin aikana neljä kertaa ja hän päästi yhden maalin. HIFK voitti ottelun lopulta lukemin 5–3. Ensimmäisen ja kauden ainoaksi jääneen SM-liigaottelunsa aloittavana maalivahtina Vinni pelasi 22. helmikuuta 2023 vieraissa Tapparaa vastaan. Hän torjui kymmenen kertaa ja päästi neljä maalia, kunnes Tapparan seuraava tilanne oli videotarkistuksessa, jonka jälkeen Vinnin HIFK:n maalinsuulla korvasi toinen U20-joukkueen maalivahti Severi Soukka. HIFK hävisi ottelun lopulta lukemin 8–2.
Kesäkuussa 2023 HIFK lainasi Vinnin koko kauden 2023–2024 kattavalla sopimuksella Mestis-joukkue Joensuun Kiekko-Poikiin. 1. maaliskuuta 2024 pelatussa vierasottelussa Jokereita vastaan hän herätti huomiota tapeltuaan vastustajajoukkueen maalivahti Ville Kolppasen kanssa. Kolppasen mukaan tappelu oli lopulta show'ta hyvässä hengessä. Kaksikko sai tilanteesta 5+20-minuutin ottelurangaistukset. Vinni pelasi Mestiksessä tulokaskautensa aikana 37 runkosarjaottelua torjuen 17 voittoa ja kaksi nollapeliä sekä seitsemän pudotuspeliottelua torjuen kolme voittoa.
Edmonton Oilers varasi Vinnin toisella kierroksella 64. pelaajana . Hän oli varaustilaisuuden ensimmäisenä varattu suomalaismaalivahti. Samana kesänä Vinnin selkä leikattiin ja hän kuntoutti itseään alkukaudella 2024–2025. Vinnin kuntouduttua syyskuussa HIFK lainasi hänet toistaiseksi voimassa olevalla sopimuksella Kiekko-Poikiin. Vinni ei kuitenkaan ehtinyt pelata siellä otteluakaan. Marraskuussa HIFK lainasi hänet yhden ottelun ajaksi Kiekko-Vantaaseen. Vinni pelasi alkukaudella seitsemän ottelua HIFK:n U20-joukkueessa sekä yhdessä SM-liigaottelussa, jossa hänet vaihdettiin maalinsuulle puolessa välissä. Vinnin kuntoutuminen otti kuitenkin takapakkia vuoden 2025 vaihteessa, eikä hän pelannut loppukaudella enää missään.
Kaudeksi 2025–2026 Vinni palasi vuoden mittaisella sopimuksella Kiekko-Poikiin.
Maajoukkueura.
Vinni edusti Suomea alle 20-vuotiaiden MM-kilpailuissa vuonna 2024, jolloin hän toimi pääasiassa joukkueensa kolmosmaalivahtina ja puki kahteen otteluun. Vinni edusti Suomea myös alle 18-vuotiaiden MM-kilpailuissa vuosina 2022 ja 2023, joista ensimmäinen turnaus päättyi pronssiin. Vuoden 2022 turnauksessa hän toimi kuitenkin joukkueensa kolmosmaalivahtina ja Vinni puki vain yhteen otteluun. Vuoden 2023 turnauksessa hän pelasi kolme ottelua, mikä oli suurin osa Suomen otteluista. Vinni pelasi myös alle 18-vuotiaiden Hlinka Gretzky Cupissa vuonna 2022, jolloin hän voitti pronssia. Vinni edusti alle 18-vuotiaiden maajoukkuetta myös Euroopan nuorten olympiafestivaaleilla vuonna 2022, jolloin hän voitti kultaa. Vinni toimi pääasiassa Suomen kakkosmaalivahtina Topias Leinoselle ja hän pelasi yhden ottelun. Yhteensä Vinni on pelannut kahdeksan nuorten ja 22 poikien maaottelua.
Vinni valittiin Pohjola-leirin parhaaksi maalivahdiksi ja tähdistökentälliseen vuonna 2020.
Muuta.
Vinnin isä Teemu on toiminut huolto- ja valmennustehtävissä Kiekko-Vantaan ja EVU:n junioreissa.